Document ID: 32014D0085

KOMISSION PÄÄTÖS,
annettu 13 päivänä helmikuuta 2014,
kuparia sisältävien biosidituotteiden markkinoille saattamisesta välttämättömiin käyttötarkoituksiin
(tiedoksiannettu numerolla C(2014) 718)
(Ainoastaan englannin-, espanjan-, hollannin- ja puolankieliset tekstit ovat todistusvoimaisia)
(2014/85/EU)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon biosidituotteiden markkinoille saattamisesta annetun Euroopan parlamentin ja neuvoston direktiivin 98/8/EY 16 artiklan 2 kohdassa tarkoitetun kymmenvuotisen työohjelman toisesta vaiheesta 4 päivänä joulukuuta 2007 annetun komission asetuksen (EY) N:o 1451/2007 (1) ja erityisesti sen 5 artiklan 3 kohdan,
sekä katsoo seuraavaa:
(1)
Kuparin käytöstä tuotetyypeissä 2, 5 ja 11, sellaisina kuin ne on määritelty biosidituotteiden markkinoille saattamisesta 16 päivänä helmikuuta 1998 annetun Euroopan parlamentin ja neuvoston direktiivin 98/8/EY (2) liitteessä V, on ilmoitettu biosidituotteiden markkinoille saattamisesta annetun Euroopan parlamentin ja neuvoston direktiivin 98/8/EY 16 artiklan 2 kohdassa tarkoitetun ohjelman ensimmäisestä vaiheesta 7 päivänä syyskuuta 2000 annetun komission asetuksen (EY) N:o 1896/2000 (3) 4 artiklan mukaisesti.
(2)
Kuparin sisällyttämisestä direktiivin 98/8/EY liitteeseen I, IA tai IB ei toimitettu täydellistä asiakirja-aineistoa asetettuun määräaikaan mennessä. Tiettyjen aineiden jättämisestä pois biosidituotteiden markkinoille saattamisesta annetun Euroopan parlamentin ja neuvoston direktiivin 98/8/EY liitteistä I, I A tai I B 9 päivänä helmikuuta 2012 annetun komission päätöksen 2012/78/EU (4) mukaisesti luettuna yhdessä asetuksen (EY) N:o 1451/2007 4 artiklan 2 kohdan kanssa kuparia ei enää saa saattaa markkinoille käytettäväksi tuotetyypissä 2, 5 tai 11 1 päivästä helmikuuta 2013.
(3)
Yhdistynyt kuningaskunta, Espanja, Alankomaat ja Puola ovat jättäneet komissiolle asetuksen (EY) N:o 1451/2007 5 artiklan mukaisesti erilliset hakemukset, joilla ne hakevat lupaa sallia kuparia sisältävien biosidivalmisteiden markkinoille saattaminen niitä käyttötarkoituksia varten, joiden kohdalle on tämän päätöksen liitteessä merkitty ”Kyllä”.
(4)
Komissio saattoi hakemukset julkisesti saataville sähköisin keinoin. Hakemuksista saatiin kommentteja, jotka saatettiin julkisesti saataville.
(5)
Hakemusten perusteella legionellan tarttuminen liittyy erityisesti veden käyttöön, kuten juomaveteen, kylpyveteen, suihkuveteen sekä jäähdytystorneissa käytettävään veteen. Lisäksi voidaan päätellä, että legionella voi olla hengenvaarallinen, erityisesti haavoittuville ryhmille, kuten sairaalapotilaille. Hakemusten mukaan sopivan järjestelmän valinta legionellan valvontaa varten ei ole yksinkertaista ja se riippuu useista tekijöistä, kuten järjestelmän rakenteesta, iästä ja monimutkaisuudesta sekä veden kemiallisista ominaisuuksista.
(6)
Joidenkin hakemusten perusteella kuparia sisältäviä biosidivalmisteita käytetään estämään organismien kasvua öljyn- tai kaasunporauslauttojen pääasiallisessa vesiputkessa. Tällöin kuparin käyttö on olennaista, jotta voidaan välttää esimerkiksi käsittely-, juoma- ja kylpyveden tuotantoon sekä palontorjuntaan käytettävän vedenottoputken tukkeutuminen, koska vesiputken tukkeutuminen voisi olla vaarallista kyseisessä laitoksessa olevan henkilöstön terveydelle ja turvallisuudelle.
(7)
Joissakin julkisen kuulemisen aikana saaduissa kommenteissa viitattiin siihen, että olemassa on vaihtoehtoisia menetelmiä vesijärjestelmän desinfiointia varten. Hakemukset jättäneet jäsenvaltiot ovat kuitenkin katsoneet, että niiden alueella tarvitaan riittävästi erilaisia teknisiä ja taloudellisia käyttökelpoisia vaihtoehtoisia keinoja, joilla voidaan torjua legionellaa sekä tarvittaessa vähentää pääasiallisen vesiputken tukkeutumisen riskiä merellä olevissa laitoksissa. Tämän ovat vahvistaneet joissakin julkisissa kuulemisissa kyseisten tuotteiden käyttäjät, kuten sairaalat.
(8)
Tämän vuoksi vaikuttaa todennäköiseltä, että mikäli ei sallita käyttöä, jolla pyritään torjumaan legionellaa tai estämään organismien kasvua öljyn- tai kaasunporauslauttojen pääasiallisessa vesiputkessa, tämä voisi tällä hetkellä aiheuttaa kyseisissä jäsenvaltioissa vakavan riskin kansanterveydelle. Pyydetyt poikkeukset olennaisia käyttötarkoituksia varten ovat sen vuoksi tällä hetkellä tarpeen.
(9)
Kuitenkin mikäli ei viipymättä toimiteta täydellistä hakemusta kuparin käytön hyväksymisestä kyseisissä tuotetyypeissä, kuparia sisältävien biosidivalmisteiden käyttäjien olisi käytettävä vaihtoehtoisia menetelmiä legionellan torjuntaa tai organismien kasvun estämistä varten. Tämän vuoksi on syytä edellyttää, että tällaisessa tapauksessa kyseisissä jäsenvaltioissa oleville käyttäjille ilmoitetaan asiasta hyvissä ajoin, jotta ne voivat varmistaa, että vaihtoehtoiset menetelmät ovat käytettävissä ennen kuin kuparia sisältävät biosidivalmisteet on vedettävä markkinoilta,
ON HYVÄKSYNYT TÄMÄN PÄÄTÖKSEN:
1 artikla
1. Yhdistynyt kuningaskunta, Espanja, Alankomaat ja Puola voivat asetuksen (EY) N:o 1451/2007 5 artiklan 3 kohdassa tarkoitettujen edellytysten mukaisesti sallia kuparia sisältävien biosidivalmisteiden (EY-numero 231-159-6; CAS-numero 7440-50-8) markkinoille saattamisen tämän päätöksen liitteessä esitettyjä käyttötarkoituksia varten.
2. Mikäli on toimitettu asiakirjat, jotka koskevat kuparin hyväksymistä käytettäväksi kyseisten käyttötarkoitusten kannalta olennaisissa tuotetyypeissä ja arvioinnista vastaava jäsenvaltio on todennut ne täydellisiksi viimeistään 31 päivään joulukuuta 2014 mennessä, Yhdistynyt kuningaskunta, Espanja, Alankomaat ja Puola voivat edelleen sallia markkinoille saattamisen asetuksen (EU) N:o 528/2012 89 artiklassa tarkoitettuihin määräaikoihin saakka tapauksissa, joissa aine hyväksytään tai sitä ei hyväksytä.
3. Muissa kuin 2 kohdassa tarkoitetuissa tapauksissa Yhdistynyt kuningaskunta, Espanja, Alankomaat ja Puola voivat edelleen sallia markkinoille saattamisen 31 päivään joulukuuta 2017 saakka, mikäli kyseiset jäsenvaltiot varmistavat 1 päivästä tammikuuta 2015 sen, että käyttäjille tiedotetaan aktiivisesti välittömästä tarpeesta käyttää vaihtoehtoisia menetelmiä kyseisiä käyttötarkoituksia varten.
2 artikla
Tämä päätös on osoitettu Espanjan kuningaskunnalle, Alankomaiden kuningaskunnalle, Puolan tasavallalle ja Ison-Britannian ja Pohjois-Irlannin yhdistyneelle kuningaskunnalle.
Tehty Brysselissä 13 päivänä helmikuuta 2014.

Labels: 1
20
0
3
15